UCL: Rebħa important għal Liverpool għand RB Leipzig RB Leipzig …….0 Liverpool ………2 Liverpool kisbu rebħa mill-aktar importanti meta marru għand RB Leipzig u ħarġu rebbieħa bl-iskor ta' 2-0 biex issa huma favoriti li jingħaqdu mal-aħħar tmien timijiet tal-UEFA Champions League. Ta' min jgħid li din il-partita ntlagħbet fl-Ungerija minħabba li bħalissa ħadd m'hu jitħalla jidħol fil-Ġermanja minħabba protokolli tal-Covid-19. Din ir-rebħa tista' tfisser li t-team immexxi mill-coach, Jurgen Klopp, joħroġ mill-kriżi hekk kif kienu ġejjin minn tliet telfiet konsekuttivi fil-kampjonat biex huma prattikament barra mit-taqtiegħa għar-rebħ tal-Premier League Ingliż. F'din il-partita huma kienu l-aħjar team minkejja li meta Leipzig heddew huma kienu perikolużi. Lejn tmiem l-ewwel taqsima, ir-Reds setgħu skorjaw darbtejn fi spazju ta' minuta iżda Andy Robertson u Mohamed Salah fallew il-mira bi ftit. Min-naħa tiegħu, Roberto Firmino rnexxielu jixħet il-ballun fix-xibka iżda l-goal tiegħu ġie mħassar minħabba li ġie ġġudikat li l-ballun kien ħareġ barra. Madankollu, Liverpool fetħu l-iskor fit-53 minuta meta Mohamed Salah approfitta minn żball fid-difiża biex għeleb lill-ex goalkeeper ta' Liverpool, Peter Gulasci. Ħames minuti wara, ir-Reds irduppjaw li kien foto-kopja ta' dak preċedenti meta Sadio Mane interċetta l-ballun wara żball ta' Nordi Mukiele biex xeħet il-ballun fix-xibka. B'vantaġġ ta' żewġ goals, Liverpool ħadu l-kmand tal-logħba u qatt ma dehru li setgħu jitilfu dan il-konfront. It-tieni leg jintlagħab fl-10 ta' Marzu, f'Anfield.